Trade Control and Expert System — Europa-Kommissionens flersprogede onlineplatform for sundheds- og plantesundhedscertificering.

System for import af kulturgenstande — det centraliserede system for import af kulturgenstande.

Europa-Parlamentets og Rådets forordning (EU) 2019/880 af 17. april 2019 om indførsel og import af kulturgenstande ("forordningen") har til formål at forhindre ulovlig handel med kulturgenstande, navnlig hvis denne handel bidrager til finansiering af terroraktiviteter, og at forbyde import til Unionens toldområde af kulturgenstande, der ulovligt er eksporteret fra tredjelande.

I henhold til forordningen skal import af visse kulturgenstande, der anses for at være særlig truet kulturarv, være omfattet af importlicenser, og andre kulturgenstande, som anses for at være mindre truede, skal være omfattet af importørerklæringer, og de skal underlægges ensartet kontrol ved deres import til Unionen. Visse former for import af kulturgenstande, der er bestemt til særlige formål (uddannelsesmæssige, videnskabelige eller forskningsrelaterede formål), er undtaget fra disse dokumentationskrav.

Importørernes forpligtelse til at indhente en importlicens eller udarbejde og indgive en importørerklæring til toldmyndighederne finder først anvendelse fra det øjeblik, et centraliseret elektronisk system (ICG-systemet) er sat i drift. ICG-systemet skal være udviklet af Kommissionen senest den 28. juni 2025.

Systemet kommer ikke blot til at fungere som et middel for aktører til at overholde de krævede formaliteter, men også som et middel til lagring og udveksling af oplysninger mellem medlemsstaternes forvaltninger, der er ansvarlige for forordningens gennemførelse (toldmyndigheder og kulturmyndigheder).

Udviklingen og idriftsættelsen af ICG-systemet er endvidere tæt forbundet med et andet større initiativ fra Kommissionen på toldområdet: EU's kvikskranke til certifikatudvekslingssystemet (EU CSW-CERTEX).

EU CSW-CERTEX forbinder EU's centraliserede systemer for ikketoldrelaterede formaliteter i Unionen med de nationale toldsystemer for at tillade digital udveksling af understøttende dokumentation, resultater af kontroller samt resultater af toldprocedurer og ikketoldrelaterede procedurer.

Hvert år, fra forordningens ikrafttræden og indtil ICG-systemet er sat i drift, skal Kommissionen forelægge Europa-Parlamentet og Rådet en rapport om de fremskridt, der er gjort med hensyn til etableringen af det elektroniske system.

Kommissionen fremlagde sin første årlige statusrapport sidste år. Rapporten indeholdt en beskrivelse af de foranstaltninger, som Kommissionen havde truffet i det første år efter forordningens ikrafttræden, nemlig: a) forberedelserne til vedtagelse af de nødvendige gennemførelsesbestemmelser og b) høringen af medlemsstaterne via ekspertgruppen vedrørende toldspørgsmål i forbindelse med kulturgenstande og projektgruppen for import af kulturgenstande. For så vidt angår de potentielle risici for, at leveringen af ICG-systemet forsinkes, fremgik det af rapporten, at der er usikkerhed vedrørende tildeling af medarbejdere til projektet samt om finansieringen af projektet fra FFR.

Denne anden årlige statusrapport dækker perioden fra juli 2020 til juni 2021 og beskriver de fremskridt, der er gjort med hensyn til vedtagelsen af de nødvendige gennemførelsesbestemmelser og udrulningen af fase 1 — "Konceptualisering" af ICG-projektet. For fuldstændighedens skyld vil de mål, der skal nås, projektstrukturen og planlægningstilgangen, jf. den første årlige statusrapport, kort blive introduceret. Den overordnede vurdering af de fremskridt, der er gjort, og de identificerede risici for forsinkelse sammenfattes i denne rapports konklusion.

2.MÅL, DER SKAL NÅS

ICG-systemet skal være i drift senest den 28. juni 2025, da det på denne dato bliver obligatorisk for alle operatører at indhente importlicenser eller indgive importørerklæringer til toldmyndighederne gennem det elektroniske system for lovligt at kunne importere kulturgenstande til Unionen.

I forordningen er den 28. juni 2021 endvidere fastsat som frist for vedtagelse af gennemførelsesbestemmelser, der fastsætter de nærmere regler for det elektroniske system.

Efter vedtagelsen af gennemførelsesbestemmelserne og godkendelsen af visionsdokumentet indledes udviklingsfasen for det elektroniske system. I den tredje fase forbindes ICG-systemet med EU CSW-CERTEX for at muliggøre udveksling af dokumenter med medlemsstaternes toldsystemer. Parallelt hermed vil der blive afholdt uddannelsessessioner for at gøre forvaltningerne bekendte med ICG-systemets operative funktioner.

Sammen med andre af Kommissionens aktiviteter på toldområdet er projektet om import af kulturgenstande også nøje planlagt gennem revisionen i 2019 af den flerårige strategiplan for elektronisk told (MASP-C rev. 2019). Et uddrag af planlægningen af projektet om import af kulturgenstande fra MASP-C rev. 2019 findes i bilag I til denne rapport. Det skal bemærkes, at projektarket vil blive ajourført i forbindelse med den næste revision af MASP-C, så det afspejler de faktiske fremskridt med projektet.

En del af projektet om import af kulturgenstande udvikles også inden for EU-kvikskrankemiljøet for told (MASP-C rev. 2019 ark 1.13), hvor EU CSW-CERTEX er det vigtigste IT-system. Et uddrag af planlægningen af EU CSW-CERTEX fra MASP-C Ark 1.13 findes i bilag I til denne rapport.

3.PROJEKTSTRUKTUR OG PLANLÆGNINGTILGANG

Som tidligere forklaret i den første årlige statusrapport er projektstrukturen baseret på den angivne metode i MASP-C rev. 2019 og dens bilag, herunder forvaltningsordningen, EU's politik for modellering af toldforretningsprocesser og IT-strategien. En omfattende køreplan med de vigtigste projektfaser og de vigtigste milepæle er anført i bilag II.

Selv om projektet skrider fremad på flere planer på samme tid, kan det figurativt inddeles i tre faser: